
Tjekliste til materiale, der indgår i revisionspakker til BDO
Dette notat beskriver nogle af de væsentligste ting, man skal sikre sig ved indhentning af materiale, der indgår i revisionspakker til ekstern revision jf. BDO’s materialeplan.
Punkterne i notatet refererer til punkterne i BDO’s materialeplan, som findes på medarbejdersiden her: Medarbejdersiden  Økonomi og jura  Regnskab og daglig drift  Projektstyring  Projektregnskaber
Link til hjemmesiden: Projektregnskaber
Link til BDO’s materialeplan: materialeplan-projektregnskaber.docx

Punkt 1: Bevillings-/tilsagnsskrivelse mv.
Tilsagnsbrevet/bevillingsbrevet er det vigtigste her samt eventuelle tillægs-tilsagsbreve. Sidstnævnte kan forekomme i de tilfælde, hvor der sket ændringer i bevillingen undervejs i projektet. Det kan fx ske, hvis projektbeløbet bliver prisfremskrevet, projektperioden bliver forlænget eller, hvis en del af bevillingen omfordeles til andre afdelinger/institutioner i kommunen. 

Punkt 2: Ansøgning og budget
Nogle projektmidler skal ansøges direkte på tilskudsgivers hjemmeside. Her er det vigtigt at gemme en kopi af ansøgningen, hvis det er muligt. Alternativt kan man tage et screendump af ansøgningen og kvitteringen for modtagelsen og gemme det i en word-fil eller andet format. 
Det kan også være en god ide at gemme tilskudsgivers information om puljen og selve vejledningen til ansøgningen. Det kan fx være fremsendt materiale eller udklip fra tilskudsgivers hjemmeside.
Ved nogle projektansøgninger er det ikke nødvendigt at vedlægge et budget. Men hvis der er krav til ansøgningen om, at den skal indeholde et budget, så skal budget indgå i revisionspakken sammen med projektansøgningen.
OBS: Hvis bevillingen forudsætter at budgettet godkendes af tilskudsgiver, så er det det seneste godkendte budget, der skal vedlægges i revisionspakken. Det kan fx ske, hvis der overføres mindreforbrug til efterfølgende regnskabsperioder, hvor tilskudsgiver stiller krav om, at overførslen indarbejdes i budgettet.   

Punkt 3: Regnskab  
Regnskabet skal være i både excel og pdf-format. Pdf-formatet laves ved at udskrive regnskabet, forsyne det med dato og leders underskrift, scanne dokumentet og gemme digitalt. 
Husk at udfylde alle relevante felter i regnskabet (fx periode, projekt-titel, dato, projektansvarlig mv.). De fleste tilskudsgivere fremsender deres egne skabeloner til regnskab, som skal bruges. 
Husk også at forsyne regnskabet med udgifter til revision, 15.000 kr. - uagtet at denne udgift ikke er bogført på projektregnskabet, da den først opkræves senere. 
Husk, at alle poster i regnskabet skal anføres uden moms.
Vær opmærksom på at anføre de præcise beløb i regnskabet – både hvad angår selve bevillingen og forbruget. Det er altså ikke i orden at afrunde eller skrive cirka-beløb i regnskabet. Både tilskudsgiver og BDO går meget op i, at der er præcis sammenhæng imellem regnskabets poster og de faktiske udgifter/bogføringer på projektet.   

Punkt 4: Udtræk fra økonomisystemet - økonomi- og detailrapporter  
Udtrækkene fra økonomisystemet laves typisk med FIB045-økonomirapporter og FIBC21-detail-rapporter. Det er vigtigt at udtrækkene printes ud direkte inde fra økonoimsystemet. Man skal altså ikke printe en excel-fil og efterfølgende gemme den som en pdf-fil. Det er fordi, excelfiler er manipulerbart materiale, og derfor kan de ikke bruges til at tjekke rigtigheden af oplysningerne i regnskabet. 
Når man printer pdf-filer direkte fra økonomisystemet, forsynes de automatisk med en udskrift, der angiver afgrænsningerne for udtrækket fx; årstal, måneder kostbærere osv. 
Husk også at lave et detailposteringsudtræk, hvor (FI-)bilagsnumrene fremgår. Dette udtræk bruges både til at revisor kan foretage afstemning med regnskabets poster (jf. pkt. 3 i materialeplanen) og lave stikprøvekontroller på udvalgte bilag.   

Punkt 5: Dokumentation af lønudgifter  
Lønforbruget dokumenteres med udtræk fra økonomisystemet, fx FIBC4-lønrapporter og/eller FOA112 (gennemsnitstimepris fast personale). Ligesom ved punkt 4 (se ovenfor) er det vigtigt, at udtrækkene printes direkte som pdf-filer inde fra systemet. 
Hvis lønudgifterne i udtrækkene fra FIBC4- og/eller FOA112-rapporterne ikke stemmer 100 pct. overens med de anførte beløb i regnskabet, skal det tydeliggøres – fx ved hjælp af excelfiler/beregninger/beskrivelser, mailkorrespondancer, tidsregistreringer og andet - hvordan er I kommet fra de faktiske lønomkostninger til beløbene, der står skrevet i regnskabet. Dette kan fx være relevant, hvis medarbejderne kun arbejder en del af deres arbejdstid på projektet eller, hvis I anvender gennemsnitstimepriser, som ikke matcher 100 pct. overens med lønudgifterne til de pågældende medarbejdere. 
Som regel vil revisor også efterspørge dokumentation for, at medarbejderne har arbejdet på projektet i det pågældende antal timer, som er anført i regnskabet. Denne dokumentation kan fx være i form af:
· ansættelseskontrakter eller tillæg til ansættelseskontrakter
· tidsregistrering af medarbejdernes arbejdstid, som forsynes med dato og medarbejders underskrift
· leders skriftlige bekræftelse (fx i form af mailkorrespondancer) på, at de pågældende medarbejdere har arbejdet på projektet; med angivelse af tidsperiode, antal timer, timepris/lønudgift og evt. med hvilke aktiviteter/arbejdsopgaver medarbejderen har udført.
· tro- og love-erklæringer 

Punkt 6: Andet materiale
Sørg for at læse tilskudsbetingelserne nøje igennem for at være på forkant med eventuelle dokumentationskrav fra tilskudsgiver, som skal opfyldes i forbindelse med regnskabsaflæggelsen. Dokumentation af denne type skal nemlig indgå i revisionspakken jf. pkt. 6 i materialeplanen.
Det kan fx være krav om, at man, i forbindelse med byggeri, skal opstille skilte, der reklamerer for tilskudsgiver. Der kan også være krav om at annoncere afholdelsen af diverse aktiviteter i projektet, hvoraf det fremgår, at tilskudsgiver yder støtte eller, at man skal dokumentere resultaterne af projektets aktiviteter ved hjælp af diverse billedmateriale.

Punkt 7: Øvrigt relevant materiale 
I mange projekter stiller tilskudsgiver krav om faglig afrapportering / slutrapport, hvori der redegøres for eksempelvis indsatser eller aktiviteter i projektet og effekterne af disse. Disse rapporter indgår ligeledes i revisionspakkens jf. materialeplanens pkt. 7. 
Hvis der er behov for fristudsættelse til indsendelse af revideret regnskab og revisorerklæring til tilskudsgiver, skal fristudsættelsen også vedlægges under pkt. 7 i revisionspakken.
 
Punkt 8: Ledelseserklæring  
BDO anvender Penneo, som er et system, hvori lederen underskriver digitalt. I skal derfor oplyse navn, titel og mailadresse på den leder, der skal underskrive regnskabet. 

